Laaste SA ‘Idol’ vanjaar aangewysDie beoordelaars van ‘Idols South Africa’. (Foto: Facebook) Die gewilde talentsoekprogram, Idols South Africa, sal vanjaar vir die laaste keer ŉ platform vir opkomende kunstenaars wees. Die program het Sondag aangekondig dat die oudisies vir die 19de en laaste seisoen van die reeks op Sondag 12 Februarie afskop. Die program het die loopbane van sterre soos Heinz Winckler, Andriëtte Norman, Elvis Blue en Shekhinah begin. “Dit is tyd om totsiens te sê. Agttien onvergeetlike seisoene. Die geskiedenis van sterre skep en ŉ weermag van aanhangers. Gaan jy die laaste Suid-Afrikaanse Idol wees? Die laaste seisoen van SA Idols, jou laaste kans om jou droom uit te leef,” het die program op sosiale media geskryf. ŉ Rede vir die kansellasie van die program is nie verskaf nie. Idols SA het in Maart 2002 vir die eerste keer op eie bodem uitgesaai. Heinz Winckler het die eerste seisoen gewen. Die program word weer op Mzansi Magic, DStv-kanaal 161, uitgesaai.